हम हमारी पृथ्वी की बात करें तो पृथ्वी सर्वाधिक विविधता एवं सुंदरता को अपने भीतर समेटे हुए सौरमंडल का एकमात्र ग्रह है जिस पर जीवन है। इस सुंदर ग्रह पर कहीं पर्वतमालाएं हैं तो कहीं सदानीरा बहती नदियां। कहीं गहरी घाटियां और दर्रें हैं तो कहीं धोरों से अटे रेगिस्तान। कहीं कल कल बहते झरने हैं तो कहीं सुदूर फैले रेगिस्तान। यह तो बात हुई पृथ्वी की भौगोलिक विविधता की और इसी क्रम में इसके मौसम की बात की जाए तो अपने अक्ष पर 23.5 डिग्री झुके होने के कारण इसके हर हिस्से पर सूर्य की रोशनी एक समान नही पड़ पाती औऱ मौसम बदलते रहते हैं। इसी कारण कहीं भीषण गर्मी है तो कहीं शरद के गुनगुने दिन ,कहीं वर्षा है तो कहीं पूस सा जाड़ा । वस्तुतः यही विविधता जलवायु कहलाती है जिसके कारण पृथ्वी पर कहीं हरियाली लहलहाती है तो कहीं भयानक सूखा नज़र आता है। यह तो हुई नैसर्गिक और प्रकृति प्रदत्त तंत्र की बात परन्तु वर्तमान में पृथ्वी की आबोहवा गड़बड़ा गई है। पहले ऋतु चक्र अपनी नियत गति से चला करता था। समय पर ही वसन्त की फगुनाई और शरद की शीतल बयार चला करती थी जिसे भाँप कर किसान खेती करते थे और पशु पक्षी अपना जीवन चक्र पूरा करते थे अब यह संबंध गड़बड़ा गया है। ऋतुएँ समय पर नहीं आ रही हैं ,कभी बिना मौसम ही बरसात हो रही है तो कहीं आँधी ,तुफान और ओलावृष्टि से जनजीवन अस्त व्यस्त हो रहा है। केदारनाथ की आपदा का ज्वलंत उदाहरण हमारे सामने है। ये सब देखने पर यही प्रश्न हमारे सामने उभर कर आते है कि ऐसे विकट हालात पूर्व में तो नहीं थे अब क्यों ? पृथ्वी की जलवायु क्यों इतनी तेजी से बदल रही है ? आखिर क्यों इसकी आबोहवा और मौसम अनप्रिडीक्टीबल हो गए हैं। वैज्ञानिकों औऱ विशेषज्ञों का इस संदर्भ में कहना है कि पृथ्वी का तापमान गड़बड़ा गया है और यह सब विकास की अंधी बयार में बहने से हुआ है।